Yllätyslakot saattavat yleistyä, koska sopimus lakkojen ennakkoilmoituksista ei enää päde – työnantajajärjestö purki sen

Posti ja HS eivät pystyneet varautumaan yllätyksenä tulleeseen jakelijalakkoon torstaiyönä.

Kymmenettuhannet Helsingin Sanomien tilaajat pääkaupunkiseudulla heräsivät torstaiaamuna siihen, ettei lehteä löytynyt postilaatikosta.

Syynä oli lehdenjakajien lakko, joka pysäytti pääkaupunkiseudun lehtien varhaisjakelun.

Yleensä lakoista kerrotaan etukäteen, mutta ei tällä kertaa. Vihi lakosta saavutti Helsingin Sanomat vasta hiukan ennen sen alkua. Postikaan ei pystynyt varautumaan lakkoon.